Document ID: 32007D0129

KOMISJONI OTSUS,
16. veebruar 2007,
millega määratakse kindlaks metüülbromiidi kogused, mida lubatakse kasutada kriitilistes olukordades Kreekas 2006. aasta 1. juunist kuni 31. detsembrini vastavalt Euroopa Parlamendi ja nõukogu määrusele (EÜ) nr 2037/2000 osoonikihti kahandavate ainete kohta
(teatavaks tehtud numbri K(2007) 448 all)
(Ainult kreekakeelne tekst on autentne)
(2007/129/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 29. juuni 2000. aasta määrust (EÜ) nr 2037/2000 osoonikihti kahandavate ainete kohta, (1) eriti selle artikli 3 lõike 2 punkti ii,
ning arvestades järgmist:
(1)
Määruse (EÜ) nr 2037/2000 artikli 3 lõike 2 punkti i alapunktiga d ja artikli 4 lõike 2 punkti i alapunktiga d keelatakse metüülbromiidi tootmine, import ja turuleviimine mis tahes kasutuseks (2) pärast 2004. aasta 31. detsembrit, välja arvatud muu hulgas kriitilisel otstarbel kasutamine vastavalt artikli 3 lõike 2 punktile ii ning Montreali protokolli osaliste otsuses IX/6 sätestatud kriteeriumidele ning kõigile muudele osaliste kokkulepitud asjakohastele kriteeriumidele. Erandid kriitilisel otstarbel kasutamiseks on ette nähtud piiratud kitsendustena, et võimaldada lühikest perioodi alternatiivide vastuvõtmiseks.
(2)
Otsuses IX/6 on sätestatud, et metüülbromiidi tuleks kvalifitseerida kriitiliseks ainult juhul, kui taotleja teeb kindlaks, et metüülbromiidi kättesaadavuse puudumine selleks konkreetseks kasutuseks põhjustaks märkimisväärse turu lõhenemise ning et kasutajal puuduvad tehniliselt ja majanduslikult teostatavad alternatiivid või aseained, mis oleksid keskkonna ja tervise seisukohalt vastuvõetavad ning oleksid sobivad põllusaagile ja nimetatud olukorrale. Veelgi enam, metüülbromiidi tootmine ja tarbimine kriitilisel otstarbel kasutamiseks, kui üldse, peaks olema lubatud ainult juhul, kui on tarvitusele võetud kõik tehniliselt ja majanduslikult teostatavad sammud kriitilise kasutuse ning sellega seotud mis tahes metüülbromiidi saaste minimeerimiseks. Taotleja peaks samuti näitama, et on teostatud asjakohased püüdlused alternatiivide ja aseainete siseriikliku regulatiivse heakskiitmise hindamiseks, kaubanduslikule alusele seadmiseks ja kindlustamiseks ning et on olemas uurimisprogrammid alternatiivide arendamiseks ja kasutusele võtmiseks.
(3)
18. jaanuaril 2006 sai komisjon Kreekalt taotluse ajavahemikuks 1. jaanuarist kuni 31. detsembrini 2006 kokku 113 081 kg metüülbromiidi kriitilisel otstarbel kasutamiseks.
(4)
Komisjon rakendas otsuses IX/6 ja määruse (EÜ) nr 2037/2000 artikli 3 lõike 2 punktis ii sisalduvaid kriteeriume selleks, et määrata kindlaks metüülbromiidi kogus, mis on vastuvõetav Kreekas kriitiliseks kasutamiseks 2006. aastal. Komisjon leidis, et teatud olukordades olid piisavad alternatiivid kättesaadavad ning 46 771 kg metüülbromiidi võiks 2006. aastal olla küllaldane kogus Kreekas kriitilisel otstarbel kasutamiseks. Kriitilisel otstarbel kasutamise kategooriad Kreeka jaoks on samalaadsed nendega, mis on määratletud otsuse XVII/9 tabelis A, kokku lepitud Montreali protokolli osaliste seitsmeteistkümnendal koosolekul. (3)
(5)
Artikli 3 lõike 2 punktiga ii nõutakse, et komisjon määraks kindlaks ka selle, millised kasutajad võivad kasu saada kriitilise kasutamise erandist. Kuna artikli 17 lõikega 2 nõutakse liikmesriikidelt metüülbromiidi kasutamisega seotud personali minimaalsete kvalifikatsiooninõuete määratlemist ning kuna fumigeerimine on ainus kasutusviis, otsustas komisjon, et metüülbromiidi fumigeerijad on ainsad kasutajad, kellele liikmesriigid taotlevad luba ja kellele komisjon annab loa metüülbromiidi kasutamiseks kriitilistes olukordades. Fumigeerijad on kvalifitseeritud selle ohutuks kohaldamiseks, mitte nagu näiteks põllumajandustootjad või veskiomanikud, kes ei ole tavaliselt metüülbromiidi kasutamiseks kvalifitseeritud, kuid kes seda oma ettevõttes kasutavad. Lisaks sellele peavad liikmesriigid kehtestama korra oma territooriumidel nende fumigeerijate kindlaksmääramiseks, kellel on lubatud kasutada metüülbromiidi kriitilistes olukordades.
(6)
Artikli 4 lõike 2 punktis ii on sätestatud, et vastavalt artikli 4 lõikele 4 keelatakse metüülbromiidi turuleviimine ja kasutamine muude ettevõtjate kui tootjate ja importijate poolt pärast 31. detsembrit 2005. Artikli 4 lõikes 4 on sätestatud, et artikli 4 lõiget 2 ei kohaldata kontrollitavate ainete turuleviimise ja kasutamise suhtes, kui nendega rahuldatakse artikli 3 lõike 2 kohaselt kindlaks määratud kasutajate kriitilise kasutamisega seotud õigustatud taotlusi.
Seepärast lubatakse pärast 2005. aasta 31. detsembrit metüülbromiidi turule viia ja kriitilistel juhtudel kasutada lisaks tootjatele ja importijatele ka fumigeerijatel, kelle komisjon on 2006. aastal registreerinud. Tavaliselt soovib fumigeerija importijalt nii metüülbromiidi importimist kui tarnimist.
(7)
Fumigeerijad, kelle komisjon on 2005. aastal registreerinud metüülbromiidi kriitiliseks kasutamiseks, võivad 2005. aastal kasutamata jäänud metüülbromiidi üle kanda 2006. aastasse (viidatud kui “varud”). Euroopa Komisjon on kehtestanud litsentseerimiskorra, et tagada varude ärakasutamine enne metüülbromiidi täiendavaks impordiks või tootmiseks loa andmist, et rahuldada kriitilise kasutamisega seotud õigustatud taotlusi 2006. aastaks. Otsuses IX/6 on sätestatud, et kriitiliseks kasutamiseks ette nähtud metüülbromiidi tootmine ja tarbimine peaks lubatud olema ainult juhul, kui metüülbromiid ei ole kättesaadav hoiustatud või taastoodetud metüülbromiidi olemasolevatest varudest. Artikli 3 lõike 2 punktis ii on sätestatud, et metüülbromiidi tootmine ja import on lubatud ainult juhul, kui poolte käest ei ole võimalik saada taastoodetud või ümbertöötatud metüülbromiidi. Vastavalt otsuse IX/6 artikli 3 lõike 2 punktile ii ja teabele, mille Kreeka komisjonile esitas, ei ole metüülbromiidi varud Kreekas kriitilistes olukordades kasutamiseks kättesaadavad.
(8)
Komisjon kiitis otsusega 2006/350/EÜ (4) heaks metüülbromiidi koguse 1 607 587 kg kaheksas liikmesriigis kriitilistes olukordades kasutamiseks ajavahemikuks 1. jaanuarist kuni 31. detsembrini 2006, lähtudes kõnealuste liikmesriikide juulis 2005 esitatud taotlustest. Kõnealuse otsusega Kreeka jaoks heaks kiidetud metüülbromiidi koguse puhul võetakse arvesse kriitilistes olukordades kasutamiseks vajalikku kogust ajavahemikuks 1. juunist kuni 31. detsembrini 2006.
(9)
Käesoleva otsusega ette nähtud meetmed on vastavuses määruse (EÜ) nr 2037/2000 artikli 18 alusel asutatud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kreeka Vabariigile antakse luba kokku 46 771 kg metüülbromiidi kriitilistes olukordades kasutamiseks 2006. aasta 1. juunist kuni 31. detsembrini lisas kirjeldatud spetsiifiliste kasutamiskoguste ja kategooriate jaoks.
Artikkel 2
Kreeka deklareeritud kriitilistes olukordades kasutamiseks olemasolevad varud arvatakse pärast 1. juunit 2006 maha kogusest, mida võidakse importida või toota kriitilistes olukordades kasutamise vajaduse rahuldamiseks selles liikmesriigis.
Artikkel 3
Käesolevat otsust kohaldatakse alates 1. juunist 2006 ja see kehtib kuni 31. detsembrini 2006.
Artikkel 4
Käesolev otsus on adresseeritud Kreeka Vabariigile.
Brüssel, 16. veebruar 2007

Labels: 1
20
7
3
18